**A reformáció, az ellenreformáció és a katolikus megújulás, a barokk**

A reformáció hitújítást jelent: a szó arra utal, hogy a cél eredetileg nem új vallások létrehozása, hanem a katolikus hit megújítása, az igaz kereszténység helyreállítása volt. A reformáció kiváltó okai: 1: A “reneszánsz pápaság”, vagyis a katolikus egyház eltávolodása a hívőktől: a XVI. század eleji pápák (és számos püspök is) főúri életmódot folytattak, és sokkal inkább foglalkoztak politikával, művészetpártolással, mint hitbéli kérdésekkel. Az egyház eladósodott, bevételeinek jelentős részét rögtön a hitelezők (például a német Fuggerek) foglalták le. 2: A zsinati reform nem sikerült (lásd: konstanzi zsinat), vagyis a katolikus egyházat nem demokratizálták. 3. Részben a római Szent Péter templom építésének fedezésére búcsúcédulákat árultak, amelyek megvásárlása esetén az enyhébb bűnök alól feloldozást lehetett nyerni.

A reformáció kezdőnapjának 1517. október 31-e tekinthető, amikor Luther Márton Ágoston-rendi szerzetes nyilvánosságra hozta 95 pontos programját, amelyben az egyházat bírálta. Eredetileg nem akart új egyházat létrehozni, de az őt ért támadások miatt (a pápa kiátkozta, és a Speyer-i zsinat megtiltotta Luther tanainak terjesztését) szakadás következett be a nyugati kereszténységben.

Luther legfontosabb tanításai: Egyedül a hit által üdvözülhet az ember, nincs szükség pápai hatalomra, gazdag egyházra, el kell törölni a búcsúcédulák árusítását, a szerzetesrendeket fel kell oszlatni, és földjeiket szekularizálni (világi kézbe adni). A szertartásokat anyanyelven kell megtartani. Kizárólag a Biblia szövege szent és követendő, a kommentárok, az egyházatyák tanításai nem, a katolikus szentek sem méltók a tiszteletre, csak Krisztus személye számít.

Svájcból indult ki a reformáció kálvini irányzata. Kálvin János Genfben lépett fel, hamarosan a város teljhatalmú urává vált. Legfontosabb tanítása az eleve elrendelés (predesztináció), eszerint Isten már születésünk pillanatában döntött sorsunkról. A helyes életet a kemény munka, a buzgó hit, a közösség segítése jelenti. A kálvini egyház minden fényűzést elutasított, ezért a templomokból eltávolították a díszeket, sokszor elpusztították a freskókat. Az egyházat választott testületek, presbitériumok irányították. Kálvin elfogadta a tisztes kamatot, az üzleti vállalkozásokat így közvetve elősegítette az új vallás. Kálvin Istentől származtatta az uralkodói hatalmat, de úgy vélte, hogy a zsarnokká vált uralkodó ellen fel lehet lépni.

Kialakult elsősorban Németországban az újrakeresztelő (anabaptista) irányzat: követői elvetették a csecsemők keresztelését, úgy vélték: az ember csak felnőtt fejjel dönthet a hit elfogadásáról, ekkor kell keresztelni is. Elutasították a feudális rendszert, a kiváltságokat és a gazdagságot, mivel a Bibliával ellentétesnek vélték. Az anabaptistákat mindenütt üldözték, Luther is szembefordult velük, mivel szüksége volt a német fejedelmek támogatására.

A szentháromság tagadó (antitrinitárius vagy unitárius) irányzat alapítója a spanyol származású Szervét Mihály volt: elvetették az Atya – Fiú – Szentlélek hármasságát, ezért a többi keresztény felekezet is üldözte őket. Az unitáriusok (Magyarországon így hívták őket), csak Erdélyben találtak menedéket, ahol a tordai országgyűlés engedélyezte vallásgyakorlásukat.

A reformáció jelentős kulturális hatással járt: megkezdődtek a bibliafordítások, számos iskolát alapítottak (nálunk például Sárospatakon és Debrecenben). A skandináv országok, Észak – Németország zömmel lutheránus (evangélikus) lett, Skócia, Erdély, Svájc főleg kálvinista (református).

A katolikus egyház megkísérelte visszaszorítani a reformációt: ezt szolgálta az ellenreformáció, amelyet az 1545-63 közötti tridenti zsinat, illetve a Loyola Ignác vezette Jezsuita rend indított el. A katolikus hittételeket fenntartották, az egyház fegyelmét helyreállították, a tilalmas könyveket jegyzékbe foglalták (Index), újjászervezték az Inkvizíciót (Szent Hivatal néven), és iskolákat alakítottak, igyekeztek minél több embert megtéríteni. Az ellenreformáció csak részleges sikert ért el: Európa vallásilag megosztott maradt, csak Itáliát, Spanyolországot és Portugáliát kerülte el a reformáció.

Az ellenreformációhoz is kapcsolódott, de protestáns országokban is elterjedt a XVII-XVIII. században a barokk művészet. A szabálytalan alakú kagylót jelentő barocco portugál szóval összefüggésbe hozott barokk a monumentalitást, az erőteljes díszítettséget, az érzelmekre ható, sokszor (az irodalomban) körmondatos kifejezésmódot hozta magával. Megjelent az opera, ismét népszerű volt az eposz (Tasso, Zrínyi), és főleg a spanyol barokk dráma révén a színházművészet is átalakult. Ugyanakkor a protestáns Németalföldön ekkor terjedt el a portréfestészet is.

**Kérdések:**

**Milyen okok vezettek a reformációhoz?**

**Melyek a legfontosabb különbségek a katolikusok és a reformáció hivei között?**

**Miért nevezik protestánsoknak a reformáció követőit?**

**Európa mely területeire nem terjedt ki a reformáció?**

**Mi a köze a barokknak az ellenreformációhoz?**